31Ngwanaka,
o se lebale tše ke go rutilego tšona,
o fele o gopola ditaelo tša ka,
2gobane di tla go okeletša bophelo bja katlego.
3O se lese go ba le leratorato le potego;
o ikgabiše ka tšona bjalo ka pheta molaleng,
o di boloke ka pelong ya gago.3:3 “o di boloke ka pelong ya gago” Diphetolelo tše dingwe tša kgale ga di na mantšu a.
4
Ge o ka dira bjalo o tla kgahla Modimo le batho,
wa ba le seriti mo go bona.
5O tshephe Morena ka pelo ya gago ka moka.
O se ke wa tshepha kwešišo ya gago.
6O gopole Morena dilong tšohle tše o di dirago,
gomme yena o tla go lokišetša ditsela.
7
O se ke wa iphora wa re o hlalefile,
eupša o boife Morena,
gomme o gane go dira tše mpe.
8Go dira bjalo e tla ba mo nkego ke sehlare se se fodišago,
sa go lapološa mmele.
9O hlomphe Morena ka go mo fa kabelo ya tše o nago natšo,
le ya tšohle tše kaonekaone tše o di bunago tšhemong ya gago.
10Ke moo dišego tša gago di tlago tlala mabele,
gomme le mapitlelo a gago a diterebe a tla falala beine.
11
Ngwanaka,
ge Morena a go otla o se ke wa belaela,
le ge a go kgala o se ke wa tsota,
12
gobane Morena o kgala yo a mo ratago, bjalo ka ge tatagongwana a kgala morwagwe yo a mo kgahlago.
13Go lehlogonolo motho yo a ikhweletšago bohlale,
yo a ikhweletšago kwešišo.
14Bohlale bo na le poelo go feta silibera,
mohola wa bjona o phala wa gauta.
15Bohlale bo feta magakabje ka bohlokwa;
ga go se o ka se nyakago, ngwanaka,
se se swanago nabjo.
16Bo go fa bophelo bjo botelele ka letsogo la go ja,
mme ka la nngele bja go fa mahumo le tlhomphego.
17Bohlale bo dira gore motho a tsefelwe ke bophelo,
le gore a phele a bolokegile.
18Yo a nago le bohlale o phela gabotse;
ba lehlogonolo ke ba ba bo kgomarelago.
19Morena o theile lefase ka bohlale,
mme ka tlhaologanyo a bea leratadima madulong a lona.
20O aroganya phamphamadiba ka tsebo ya gagwe;
o neša pula ka maru.
21Ngwanaka,
o itshwarelele ka bohlalehlale le tebeledišišo;
dilo tše di se ke tša ba tša go tšhabela.
22Di tla go phediša,
wa ikgabiša ka tšona bjalo ka pheta molaleng.
23Ke mo o tlago phela o šireletšegile,
wa se kgopše.
24Ge o robala o ka se boife,
ge o robetše o tla robala boroko.
25O ka se šie go welwa ke madimabe,
goba kotsi ye e welago bakgopo,
26gobane Morena o tla go lotola,
a go phemiša sefu.
27O se time motho se sebotse se a se hlokago,
ge o ka kgona go mo thuša.
28O se re go motho:
“Sepela, o boe gosasa ke tla go fa,”
etšwe o na le se a se kgopelago.
29Mongwekawena yo a phelago nago a go tshephile o se mo logele maanomabe.
30O se rumole motho a se a go dira se sebe.
31O se hufegele kgowa,
le gona o se tšee le ka e tee ya tsela tša gagwe,
32gobane Morena o šišingwa modiratšempe,
kganthe moloki yena o a mo tshepha.
33Lapa la yo kgopo le rogakilwe ke Morena,
mola la baloki lona a le šegofaditše.
34
1 Pet. 5:5
Bakodutli o a ba kodutla,
kganthe baikokobetši bona o ba direla tše dibotse.
35Ba bohlale ba itirela seriti,
mola mašilo sa bona e le bogoboga.
nso_Latn nso_Latn nso_Latn nso_Latn nso_Latn nso_Latn nso_Latn unk nso_Latn nso_Latn nso_Latn nso_Latn nso_Latn nso_Latn unk nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn unk nso_Latn nso_Latn nso_Latn unk nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn unk bos_Latn nso_Latn nso_Latn nso_Latn nso_Latn